ჩუმი ადგილი: ნაწილი 2
ჩუმი ადგილი: ნაწილი 2 (ინგლ. A Quiet Place Part II) — 2021 წლის ამერიკული პოსტაპოკალიპტიკური საშინელებათა ფილმი. იგი არის 2018 წლის ფილმის „ჩუმი ადგილი“-ის სიქველი. მისი რეჟისორი და სცენარის ავტორია ჯონ კრასინსკი. ფილმი მოგვითხრობს ოჯახზე პირველი ფილმიდან, რომელიც აგრძელებს ბრძოლას გადარჩენისთვის ზეადამიანური სმენის მქონე უცხოპლანეტელებით დასახლებულ პოსტაპოკალიპტიკურ სამყაროში. ემილი ბლანტი, მილისენტ სიმონდსი, ნოა ჯუპი და ჯონ კრასინსკი იმეორებენ თავიანთ როლებს პირველი ფილმიდან, ხოლო კილიან მერფი და ჯიმონ ჰოუნსოუ უერთდებიან მსახიობებს. Paramount Pictures-მა გაგრძელებაზე მუშაობა დაიწყო 2018 წლის აპრილში, პირველი ფილმის წარმატების შემდეგ. მომდევნო აგვისტოსთვის კრასინსკი სცენარზე მუშაობდა და 2019 წლის თებერვალში დადასტურდა, რომ კვლავ ის იქნებოდა რეჟისორი. თავდაპირველად, კრასინსკის სურდა სიმონდსი ყოფილიყო მთავარ როლში, ვინაიდან, მისი აზრით, სიმონდსის პერსონაჟის თემა იქნებოდა დამაკავშირებელი ფილმებს შორის. წარმოება დასავლეთ ნიუ-იორკში მიმდინარეობდა 2019 წლის ივნისიდან იმავე წლის სექტემბრამდე. სიქველი შეიქმნა დაახლოებით 55–61 მილიონი აშშ დოლარის ბიუჯეტით, რაც სამჯერ აღემატება ორიგინალის ბიუჯეტს. ფილმის მსოფლიო პრემიერა ნიუ-იორკში 2020 წლის 8 მარტს გაიმართა. COVID-19-ის პანდემიის გამო მრავალი გადადების შემდეგ, ის აშშ-ს კინოთეატრებში გამოვიდა 2021 წლის 28 მაისს. მისი სტრიმინგი ხელმისაწვდომი გახდა Paramount+-ზე ფილმის დებიუტიდან 45 დღის შემდეგ. ფილმმა დაამყარა რამდენიმე რეკორდი და მოიპოვა 297.4 მილიონი აშშ დოლარი მსოფლიო მასშტაბით. მან მიიღო დადებითი შეფასება კრიტიკოსებისგან, რომლებიც აღფრთოვანებულები დარჩნენ ისტორიით და კილიან მერფის პერსონაჟის დამატებით. 2024 წელს, გამოვიდა ფილმის პრიქველი და სპინ-ოფი „ჩუმი ადგილი: დღე პირველი“.